ΕΡΓΑΣΤΗΡΙΟ ΔΕΞΙΟΤΗΤΩΝ

ΠΑΠΠΗ ΜΑΡΙΑ

Θεματικός κύκλος Α’ - **«Η πορεία των εφηβικών σχέσεων από το χθες στο σήμερα»**

Σκοπός του εκπαιδευτικού προγράμματος ήταν η εκπαίδευση και η ενημέρωση των μαθητών/τριών σε θέματα που αφορούν τις εφηβικές σχέσεις με τη ματιά της σεξουαλικής διαπαιδαγώγησης, έτσι όπως αυτές διαμορφώνονται σε βάθος χρόνου από το χθες στο σήμερα. Μέσα από τη διερευνητική τους ματιά οι μαθητές/τριες συνδέθηκαν με το χθες, με το κλίμα που διακατείχε τις σχέσεις τότε και θα αντιληφθούν τις διαφορές με το σήμερα. Στάθηκαν με σεβασμό και αξιοπρέπεια απέναντι στις ιστορίες που ειπώθηκαν και κατανόησαν τις διεργασίες που διατρέχουν τις εφηβικές σχέσεις. Το πρόγραμμα επισφραγίστηκε από τη συνεργασία με τους γονείς/κηδεμόνες και τον στενό οικογενειακό κύκλο (παππούδες/γιαγιάδες).

Θεματικός κύκλος Β’ - **«Κλιματική αλλαγή: Αίτια, επιπτώσεις και δυνατότητες παρέμβασης.»**

Με ελεύθερη συζήτηση και κριτικό πνεύμα οι μαθητές εντόπισαν προβλήματα στην γη που θεωρούνται αποτέλεσμα της κλιματικής αλλαγής και επηρεάζουν την γεωργική παραγωγή. Επίσης συζητήθηκαν οι αιτίες που δημιουργούν αυτά τα προβλήματα. . Η συνεργασία συνεχίστηκε σε ομαδική έρευνα και δόθηκαν προτάσεις για την προσπάθεια ανάσχεσης των αιτιών και έγινε σαφές πως μπορούμε όλοι να αναστρέψουμε αυτή την κατάσταση με αλλαγές στην καθημερινότητά μας.

Θεματικός κύκλος Γ’ - **«Μεγαλώνοντας με αξίες…»**

Στο παρόν Πρόγραμμα επιχειρήθηκε τα παιδιά να μάθουν να επιδεικνύουν σεβασμό στο δικαίωμα των άλλων να εκφράζουν τις απόψεις τους, να αναδεικνύουν τις δικές τους ιδέες μέσω της συζήτησης σε μικρές ή/και μεγαλύτερες ομάδες, να αντιμετωπίζουν συγκρουσιακές καταστάσεις με διάλογο και να προβαίνουν σε κρίσεις και αποφάσεις που συνάδουν με τις προσωπικές τους αξίες. Η ευαισθητοποίηση και η καλύτερη κατανόηση των αξιών δημιουργούν προϋποθέσεις τόσο για την ανάπτυξη των ίδιων των αξιών όσο και των μαθητών/τριών. Απώτερος σκοπός είναι οι μαθητές/τριες να συνειδητοποιήσουν τη σημασία τους, προκειμένου να αναπτυχθούν και να διαμορφώσουν στάσεις ζωής και συμπεριφορές που θα κάνουν πράξη τη συνεργασία και την προσφορά, θα τους ενδυναμώσουν το αίσθημα του ανήκειν, την εμπλοκή και την ενεργητική τους συμμετοχή στο κοινωνικό συγκείμενο, και, εν τέλει, αξίες και στάσεις που θα ανταποκρίνονται στις ανάγκες και τις απαιτήσεις του 21ου αιώνα.

Θεματικός κύκλος Δ’ - **«Το παιχνίδι των κρυφών μηνυμάτων»**

Οι μαθητές σε ομάδες ήρθαν αντιμέτωποι με μια σειρά κωδικοποιημένων μηνυμάτων, τα οποία έπρεπε να «σπάσουν» και χρησιμοποιώντας υπολογιστική σκέψη. Επίσης ήρθαν σε επαφή με ζητήματα ασφάλειας και ιδιωτικότητας στον σημερινό ψηφιακό κόσμο και προβληματίστηκαν πάνω σε αυτά. Γενικότερα, μέσα από ένα παιγνιδοποιημένο πλαίσιο οι μαθητές ενεργοποιήθηκαν και συμμετείχαν ενεργά στην μαθησιακή διαδικασία.